Regering spandeer glo miljoene op webwerfDie Vrystaatse provinsiale regering het glo R40 miljoen betaal om sy webwerf op te knap. Die Sowetan het Maandag berig Elzabe Rockman, die Vrystaatse direkteur-generaal in die kantoor van die premier, het in 2011 ŉ driejaar-kontrak geteken om hul webwerf te herontwerp. Die kontrak is beklink met Tumi Ntsele, ŉ sakeman wat na bewering verskeie tenders met ander provinsiale departemente het. Die koerant berig Ntsele se besigheid het die tender gekry, selfs al was daar twee maatskappye wat dit vir baie goedkoper aangebied het. Etionee Bruwer, eienaar van ŉ webontwikkelingmaatskappy, sê die prys vir die webwerf is “belaglik”. Hy het gesê die duurste webwerf tot dusver het sowat R12 miljoen gekos en die bedrag was nodig omdat die webwerf aan ŉ finansiële instansie behoort wat sensitiewe inligting moet beskerm. Ntsele het egter aan die koerant gesê opposisiepartye het ‘n agenda teen swart sakemanne en dat die webwerf se koste regverdig is. Die Sowetan berig die webwerf het die provinsiale departement ongeveer R140 miljoen uit die sak gejaag, maar Rockman het dié bedrag betwis en voer aan dit was eintlik R40 miljoen. Die betrokke webwerf, http://www.freestateonline.fs.gov.za/, is deur die loop van Maandag verskeie kere besoek en was gereeld onbereikbaar, omdat dit glo nie al die verkeer kon hanteer nie. Die gebruiker ‏@YandisaMadondo het op Twitter geskryf: “’n 140 miljoen webwerf is veronderstel om ŉ toegewyde bediener (server) te hê. Die Vrystaatse regering se webwerf is af as gevolg van hoë verkeer.” Ander kenners meen die webwerf is deur ŉ sjabloon (template) ontwerp, ŉ program wat vir sowat $40 aangekoop kan word. Lees ook: Foto’s: Vrystaat se webtuiste kos glo $40, regering betaal glo R40m